
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΤΡΙΤΟ Αρ. Φύλλου 69 

17 Φεβρουάριου 2015 


ΥΠΟΥΡΓΕΙΟ ΠΟΛΙΤΙΣΜΟΥ, 
ΠΑΙΔΕΙΑΣ ΚΑΙ ΘΡΗΣ ΚΕΥΜΑΤΩΝ 

Αριθμός 20/2014 

Το Πειθαρχικό Συμβούλιο των μελών του Δ.Ε.Π. 

των Ανωτάτων Εκπαιδευτικών Ιδρυμάτων 
(άρθρο 2 παρ. 2 εδ. δ', άρθρο 5 του π.δ. 160/2008, 
άρθρο 65 του ν. 3900/2010 και άρθρο 80 
παρ. 5 περ. β' και γ' του ν. 4009/2011) 

Αποτελούμενο από τους Αθανάσιο Ράντο, Αντιπρό¬ 
εδρο του Συμβουλίου της Επικράτειας (ο Πρόεδρος 
του Συμβουλίου της Επικράτειας και οι αρχαιότεροι 
Αντιπρόεδροι είχαν κώλυμα), ως Πρόεδρο, Χρυσόστομο 
Ευαγγέλου, Αρεοπαγίτη, Δημήτριο Πέππα, Σύμβουλο του 
Ελεγκτικού Συνεδρίου, Ιω. Χατζηδημητρίου, Πρύτανη του 
Πανεπιστημίου Μακεδονίας (ο Κων/νος Ρέμελης, Πρύτα¬ 
νης του Δημοκρίτειου Πανεπιστημίου Θράκης, τακτικό 
μέλος, είχε κώλυμα) και Θωμά Σφηκόπουλο, Αντιπρύ- 
τανη του Εθνικού και Καποδιστριακού Πανεπιστημίου 
Αθηνών (ο Αστέριος Δουκουδάκης, Αντιπρύτανης του 
Εθνικού και Καποδιστριακού Πανεπιστημίου Αθηνών, 
τακτικό μέλος, είχε κώλυμα), ως μέλη. 

Συνήλθε σε δημόσια συνεδρίαση στις 10/3/2014, ημέρα 
Δευτέρα και ώρα 17.00 στο Κατάστημα του Συμβουλίου 
της Επικράτειας, με παρόντα τον αναπληρωτή Γραμμα- 
τέα του Συμβουλίου Ιωάννη Μητροτάσιο, Προϊστάμενο 
της Γραμματείας του Β' Τμήματος του Συμβουλίου της 
Επικράτειας (η Γραμματέας του Συμβουλίου, Προϊσταμέ- 
νη της Διεύθυνσης της Γ ραμματείας του Συμβουλίου της 
Επικράτειας είχε κώλυμα). Αντικείμενο της συνεδρίασης 
ήταν η εκδίκαση, μετά τις 38/2013 και 2/2014 αποφά¬ 
σεις του, της πειθαρχικής αγωγής, που έχει εγερθεί 
από τον Πρύτανη του Πανεπιστημίου Αθηνών κατά των: 
1) Ελένης Χριστινάκη, τέως Καθηγήτριας του Τμήματος 
Κοινωνικής Θεολογίας του Εθνικού και Καποδιστριακού 
Πανεπιστημίου Αθηνών (Ε.Κ.Π.Α.), η οποία αποχώρησε 
αυτοδίκαια από την υπηρεσία στις 31-8-2011, λόγω συ- 
μπληρώσεως του 67ου έτους της ηλικίας της (ΦΕΚ 
382/16-6-2011, τ.Γ'), 2) Κύριλλου Κατερέλου, Καθηγητή 
του Τμήματος Κοινωνικής Θεολογίας του Πανεπιστημίου 
αυτού και 3) Αθανασίου Γλάρου, Επίκουρου Καθηγη¬ 
τή του ίδιου Τμήματος του ως άνω Πανεπιστημίου, οι 
οποίοι παραστάθηκαν: η πρώτη και ο τρίτος από τους 


εγκαλούμενος δια του δικηγόρου Γεωργίου Βαρίτη (ΑΜ: 
16341 ΔΣΑ) που νομιμοποιήθηκε στην πρώτη επ’ ακροα¬ 
τήρια) συζήτηση, ο δε δεύτερος αυτοπροσώπως και με 
τον δικηγόρο Ανδρέα Κατσαούνο (Α.Μ.: 9399 ΔΣΑ) που 
τον διόρισε στο ακροατήριο. Με την 38/2013 απόφα¬ 
ση του Συμβουλίου τούτου οι εγκαλούμενοι κλήθηκαν 
να απολογηθούν για τα πειθαρχικά παραπτώματα που 
αναγράφονται σ’ αυτήν και που τους αποδίδονται με το 
υπ’ αριθμόν εμπιστευτικού πρωτοκόλλου 5123/3-12-2010 
έγγραφο του Πρυτάνεως του προαναφερθέντος Πανεπι¬ 
στημίου, ενώ με την 2/2014 ομοία απόφαση αναβλήθηκε 
η οριστική κρίση του Συμβουλίου τούτου και ορίσθηκε 
δημόσια συνεδρίαση για την περαιτέρω εξέταση της 
υποθέσεως η αναφερόμενη στην αρχή της παρούσας, 
προκειμένου να προσκομισθούν σε αυτό καθαρογε- 
γραμμένες οι 9365/2013 και 9366/2013 αποφάσεις του 
Τριμελούς Εφετείου Αθηνών. 

Αφού: 1) άκουσε α) τον εισηγητή της υποθέσεως Δη- 
μήτριο Πέππα, Σύμβουλο του Ελεγκτικού Συνεδρίου, ο 
οποίος διάβασε τις 38/2013 και 2/2014 αποφάσεις του 
Συμβουλίου τούτου, β) τους δικηγόρους των εγκαλου- 
μένων και τους εγκαλούμενους που παραστάθηκαν, οι 
οποίοι αντέκρουσαν το κατηγορητήριο και 2) μελέτησε 
όλα τα στοιχεία του φακέλου, 

Σκέφθηκε κατά το νόμο: 

I. Επειδή, ο ν. 5343/1932 «Περί Οργανισμού του Πανεπι¬ 
στημίου Αθηνών» (ΦΕΚ 86 Α') ορίζει, στο άρθρο 326, ότι: 
«Εάν τακτικός ή έκτακτος καθηγητής του Πανεπιστη¬ 
μίου παραβαίνη τα εαυτού καθήκοντα, εάν επιδεικνύη 
ραθυμίαν ή κουφότητα ασύγγνωστον περί την εκπλή- 
ρωσιν αυτών, εάν επιδεικνύη διαγωγήν απάδουσαν εις 
την αξιοπρέπειαν του πανεπιστημιακού λειτουργού ... 
τιμωρείται πειθαρχικώς δϊ εγγράφου επιπλήξεως, δια 
προστίμου ουχί κατωτέρου του δεκάτου ουδ’ ανωτέρου 
ολοκλήρου του μηνιαίου μισθού, δια προσωρινής απο- 
λύσεως από ενός μηνός μέχρι ενός έτους ή δι' οριστι¬ 
κής απολύσεως». Εξάλλου, το π.δ. 160/2008 «Πρότυπος 
Γ ενικός Εσωτερικός Κανονισμός Λειτουργίας των Α.Ε.Ι.» 
(ΦΕΚ 220 Α') ορίζει, στο άρθρο 23, ότι: «1. Πειθαρχικά 
παραπτώματα για τα μέλη Δ.Ε.Π. ή Ε.Π. ... των Α.Ε.Ι. ... 
συνιστούν η παραβίαση των κείμενων διατάξεων της νο¬ 
μοθεσίας για τα Α.Ε.Ι., η παραβίαση των αποφάσεων των 
οργάνων του Ιδρύματος και η παραβίαση των κανόνων 
συμπεριφοράς που πρέπει να επιδεικνύουν τα μέλη της 
ακαδημαϊκής κοινότητας, ώστε να μην διαταράσσεται 

η δημοκρατική λειτουργία και να μην θίγεται το κύρος 
των Α.Ε.Ι. και των λειτουργών του. Ειδικότερα, πειθαρ¬ 
χικά παραπτώματα συνιστούν ιδίως: α)... β) ... γ) ... δ) Η 
επίδειξη συμπεριφοράς που κατ’ ανάλογη εφαρμογή 
του άρθρου 107 του Υπαλληλικού Κώδικα (ν. 3527/2007, 
Α' 26), όπως εκάστοτε ισχύει, συνιστά πειθαρχικό πα¬ 
ράπτωμα για τους δημοσίους υπαλλήλους». Περαιτέρω, 
ο ισχύων κατά τον κρίσιμο χρόνο Κώδικας Κατάστα¬ 
σης Δημοσίων Πολιτικών και Διοικητικών Υπαλλήλων 
και Υπαλλήλων Ν.Π.Δ.Δ., που κυρώθηκε με το άρθρο 
πρώτο του ν. 3528/2007 (ΦΕΚ 26/9-2-2007, τ.Α'), ορίζει, 
στο άρθρο 107, ότι: «Πειθαρχικά παραπτώματα αποτε¬ 
λούν ιδίως: α) ... β) η παράβαση καθήκοντος κατά τον 
Ποινικό Κώδικα ή άλλους ειδικούς ποινικούς νόμους, 
γ) η παράβαση της αρχής της αμεροληψίας ...». Τέλος, 
ο Κώδικας Διοικητικής Διαδικασίας, που κυρώθηκε με 
το ν. 2690/1999 (ΦΕΚ 45 Α'), ορίζει, στο άρθρο 7, που 
φέρει τον τίτλο «Αμεροληψία διοικητικών οργάνων», ότι: 
«1. Τα διοικητικά όργανα, μονομελή ή συλλογικά, πρέπει 
να παρέχουν εγγυήσεις αμερόληπτης κρίσης κατά την 
άσκηση των αρμοδιοτήτων τους. 2. Τα μονομελή όργα¬ 
να καθώς και τα μέλη των συλλογικών οργάνων οφεί¬ 
λουν να απέχουν από κάθε ενέργεια ή διαδικασία που 
συνιστά συμμετοχή σε λήψη απόφασης ή διατύπωση 
γνώμης ή πρότασης, εφόσον: α) η ικανοποίηση προσω¬ 
πικού συμφέροντος τους συνδέεται με την έκβαση της 
υπόθεσης ή β) είναι σύζυγοι ή συγγενείς εξ αίματος ή 
εξ αγχιστείας, κατ’ ευθεία μεν γραμμή απεριορίστως, 
εκ πλαγίου δε έως και τέταρτου βαθμού με κάποιον 
από τους ενδιαφερομένους ή γ) έχουν ιδιαίτερο δεσμό 
ή ιδιάζουσα σχέση ή εχθρότητα με τους ενδιαφερομέ¬ 
νους. 3. Το όργανο ή το μέλος του συλλογικού οργάνου, 
εφόσον κρίνει ότι συντρέχει στο πρόσωπο του λόγος 
που επιβάλλει την αποχή του, οφείλει να το δηλώσει 
αμέσως στην προϊσταμένη αρχή ή στον προεδρεύοντα 
του συλλογικού οργάνου, αντιστοίχως, και να απέχει 
από οποιαδήποτε ενέργεια ...». 

II. Επειδή ο ανωτέρω Κώδικας Κατάστασης Δημο¬ 

σίων Πολιτικών Διοικητικών Υπαλλήλων και Υπαλλή¬ 
λων Ν.Π.Δ.Δ., που κυρώθηκε με το άρθρο πρώτο του 
ν. 3528/2007 (ΦΕΚ 26 Α'), ο οποίος, όπως προκύπτει από 
το άρθρο 2 αυτού, έχει εφαρμογή και στους Καθηγητές 
Α.Ε.Ι., για όσα θέματα δεν ρυθμίζονται από τις ειδικές 
γί αυτούς διατάξεις, ορίζει στο άρθρο 114 αυτού, που 
φέρει τον τίτλο «Σχέση της πειθαρχικής διαδικασίας με 
την ποινική δίκη», ότι: «1. Η πειθαρχική διαδικασία είναι 
αυτοτελής και ανεξάρτητη από την ποινική ή άλλη δίκη 
... 3. Το πειθαρχικό όργανο δεσμεύεται από την κρίση 
που περιέχεται σε αμετάκλητη απόφαση ποινικού δικα¬ 
στηρίου, μόνον ως προς την ύπαρξη ή την ανυπαρξία 
πραγματικών περιστατικών που στοιχειοθετούν την 
αντικειμενική υπόσταση πειθαρχικού παραπτώματος. 
4.». 

III. Στην προκειμένη περίπτωση από όλα τα στοιχεία 
του φακέλου, στα οποία περιλαμβάνονται και το υπ’ 
αριθμ. εμπ. πρωτ. 5106/30-4-2010 πόρισμα Ε.Δ.Ε. που 
διενεργήθηκε από τους Καθηγητές του Εθνικού και Κα- 
ποδιστριακού Πανεπιστημίου Αθηνών (Ε.Κ.Π.Α.) Θεόδωρο 
Φορτσάκη, Λεωνίδα Κοτσαλή και Γεώργιο Λεβέντη, οι 
ένορκες καταθέσεις των ενώπιον του εκ των μελών 
του Συμβουλίου τούτου ορισθέντος εισηγητή εξετα- 
σθέντων μαρτύρων, άπαντα τα υποβληθέντα ενώπιον 
του Συμβουλίου τούτου υπομνήματα των πειθαρχικώς 


εγκαλουμένων και οι 9365 και 9366/2013, αμετάκλητες 
ως προς τους πειθαρχικώς εγκαλούμενους, αποφάσεις 
του Εφετείου Αθηνών (Β' Τριμελούς Πλημμελημάτων), 
προκύπτουν τα ακόλουθα: 

Α) Στις 29/1/2008 έλαβε χώρα η 7η Γ ενική Συνέλευση 
Ειδικής Σύνθεσης (Γ.Σ.Ε.Σ.) του Τμήματος Κοινωνικής 
Θεολογίας του Ε.Κ.Π.Α., με θέμα, μεταξύ άλλων, τη συ¬ 
γκρότηση εκλεκτορικού σώματος για την πλήρωση της 
προκηρυχθείσας θέσης Δ.Ε.Π. στη βαθμίδα του καθη¬ 
γητή ή αναπληρωτή καθηγητή με γνωστικό αντικείμενο 
«Κανονικό Δίκαιο» του τομέα «Κανονικού Δικαίου και 
Βυζαντινής Θεολογίας από του Θ' αιώνος και Βιβλικών 
Σπουδών και Πολιτιστικού Βίου της Μεσογείου», θέση 
για την κατάληψη της οποίας είχε υποβάλει υποψηφι¬ 
ότητα η Ειρήνη Χριστινάκη. Για τη συνεδρίαση αυτή 
έχουν συνταχθεί δύο Πρακτικά, τα οποία φέρουν τον 
τίτλο «Πρακτικά 7ης Γενικής Συνέλευσης Ειδικής Σύν¬ 
θεσης της 29ης Ιανουάριου 2008», που υπογράφονται 
από τον τότε Πρόεδρο του Τμήματος Καθηγητή Κύ¬ 
ριλλο Κατερέλο και τη γραμματέα Β. Σκούρτη, εκ των 
οποίων το μεν ένα αναφέρει ότι το εκλεκτορικό σώμα 
συγκροτήθηκε από τη Γ.Σ.Ε.Σ., το δε άλλο ότι το θέμα 
παραπέμφθηκε στη Γ ενική Συνέλευση (Γ.Σ.) και συγκρο¬ 
τήθηκε τελικώς το εκλεκτορικό σώμα από αυτήν. Το 
δεύτερο Πρακτικό φέρει τη σημείωση ότι υπεγράφη από 
τον Πρόεδρο και τη Γραμματέα του Τμήματος στις 14 
Απριλίου 2009. Και στα δύο ως άνω Πρακτικά φέρεται 
να συμμετέχει στην ως άνω συνεδρίαση, πλην της ενδι- 
αφερόμενης, Ειρήνης Χριστινάκη, και ο εκ των πειθαρ¬ 
χικούς εγκαλουμένων σύζυγος της Αθανάσιος Γλάρος, 
Επίκουρος Καθηγητής του Τμήματος Κοινωνικής Θεολο¬ 
γίας του Ε.Κ.Π.Α., γεγονός για το οποίο, μεταξύ άλλων, 
ασκήθηκε σε βάρος του πειθαρχική δίωξη και κλήθηκε 
να απολογηθεί ενώπιον του Συμβουλίου τούτου, καθώς, 
σύμφωνα με την καθιερούμενη με το άρθρο 7 του Κώ¬ 
δικα Διοικητικής Διαδικασίας αρχή της αμεροληψίας 
των διοικητικών οργάνων, όφειλε να απέχει λόγω της 
συζυγικής του σχέσης με την Ειρήνη Χριστινάκη. Όμως, 
με τις 9365/2013 και 9366/2013 αποφάσεις του Εφετείου 
Αθηνών (Β' Τριμελούς Πλημμελημάτων) ο πειθαρχικώς 
εγκαλούμενος κηρύχθηκε αθώος των αποδοθεισών σε 
αυτόν κατηγοριών της παράβασης καθήκοντος και της 
αποσιώπησης λόγου εξαίρεσης, καθόσον το Δικαστήριο 
δεν πείσθηκε ότι παρέμεινε στην αίθουσα και ψήφισε 
κατά την ως άνω επίμαχη συνεδρίαση. Ενόψει αυτών 
το Συμβούλιο, δεσμευόμενο, σύμφωνα με την προπα- 
ρατεθείσα διάταξη της παραγράφου 3 του άρθρου 114 
του Υπαλληλικού Κώδικα, από την κρίση του ποινικού 
δικαστηρίου, το οποίο δεν πείσθηκε ότι έλαβαν χώρα τα 
πραγματικά περιστατικά, για τα οποία του ασκήθηκε η 
ποινική δίωξη, τα οποία ταυτίζονται πλήρως με εκείνα, 
για τα οποία του ασκήθηκε και η πειθαρχική δίωξη, 
κρίνει ότι ο εγκαλούμενος πρέπει να απαλλαγεί για το 
ως άνω αποδιδόμενο σ’ αυτόν πειθαρχικό παράπτωμα. 

Β) Η τέως Καθηγήτρια του Τμήματος Κοινωνικής Θε¬ 
ολογίας του Ε.Κ.Π.Α. Ελένη Χριστινάκη και ο Επίκου¬ 
ρος Καθηγητής του ίδιου Τμήματος Αθανάσιος Γλάρος 
συμμετείχαν 1) στη συνεδρίαση της Γ.Σ.Ε.Σ. της 12ης 
Νοεμβρίου 2008, στην οποία αποφασίσθηκε να γίνει 
δεκτή σχετική πρόταση του Τομέα Κανονικού Δικαίου 
και Βυζαντινής Θεολογίας και Βιβλικών Σπουδών της 7ης 
Νοεμβρίου 2008 (όπου προήδρευε η Ελένη Χριστινάκη) 
περί αποδοχής του αιτήματος της Όλγας Χριστινάκη, 

κόρης της πρώτης και αδελφής της συζύγου του δευτέ¬ 
ρου, για ορισμό τριμελούς επιτροπής παρακολούθησης 
της διπλωματικής της εργασίας, αποτελούμενης από 
τους Καθηγητές Π. Χριστινάκη, Ελ. Χριστινάκη (γονείς 
της) και τη Λέκτορα Ε. Γιαννακοπούλου, με επιβλέποντα 
τον Π. Χριστινάκη, 2) στη συνεδρίαση της Γ.Σ.Ε.Σ. της 
15ης Δεκεμβρίου 2008, στην οποία αποφασίστηκε να 
γίνει δεκτή σχετική πρόταση του Τομέα Κανονικού Δι¬ 
καίου και Βυζαντινής Θεολογίας και Βιβλικών Σπουδών 
(όπου προήδρευε η Καθηγήτρια Ελένη Χριστινάκη) για 
ορισμό τριμελούς επιτροπής και θέματος εκπόνησης 
διδακτορικής διατριβής του Επαμεινώνδα Χριστινάκη, 
γιου της πρώτης και αδελφού της συζύγου του δευτέ¬ 
ρου, αποτελούμενης από τους Καθηγητές Ν. Νικολα'ίδη, 
Π. Χριστινάκη (πατέρα του ανωτέρω) και το Λέκτορα Ε. 
Καραγεωργούδη. 

Οι ως άνω πράξεις των πειθαρχικώς εγκαλουμένων 
Ελένης Χριστινάκη και Αθανασίου Γλάρου να συμμετέ¬ 
χουν στη λήψη αποφάσεων, πού αφορούσαν σε στε¬ 
νούς συγγενείς τους, συνιστούν τα πειθαρχικά παρα¬ 
πτώματα της παράβασης της αρχής της αμεροληψίας 
των διοικητικών οργάνων (άρθρο 107 παρ. 1 περ. β' του 
Υπαλληλικού Κώδικα, σε συνδυασμό με το άρθρο 7 του 
Κώδικα Διοικητικής Διαδικασίας) και της συμπεριφοράς 
της απάδουσας στην αξιοπρέπεια του πανεπιστημια¬ 
κού λειτουργού, με δυσάρεστες επιπτώσεις στο κύρος 
του Ε.Κ.Π.Α. (άρθρα 326 του ν. 5343/1932 και 23 παρ. 1 
του π.δ. 160/2008). Και ναι μεν με τις προαναφερόμε- 
νες 9365/2013 και 9366/2013 αποφάσεις του Εφετείου 
Αθηνών οι ανωτέρω κηρύχθηκαν αθώοι των κατηγο¬ 
ριών της παράβασης καθήκοντος και της αποσιώπη¬ 
σης λόγου εξαίρεσης (άρθρα 259 και 254 Π.Κ.) για τη 
συμμετοχή τους στις ως άνω συνεδριάσεις, πλην όμως 
οι αποφάσεις αυτές, ενόψει της καθιερούμενης με το 
άρθρο 114 παρ. 1 του Υπαλληλικού Κώδικα αυτοτέλειας 
της πειθαρχικής διαδικασίας από την ποινική δίκη, δεν 
δεσμεύουν το παρόν Συμβούλιο, καθόσον με τις απο¬ 
φάσεις αυτές δεν έγινε δεκτό ότι δεν έλαβαν χώρα τα 
πραγματικά περιστατικά που στοιχειοθετούν την αντι¬ 
κειμενική υπόσταση του πειθαρχικού παραπτώματος, 
για το οποίο εγκαλούνται οι ανωτέρω, η συμμετοχή 
τους δηλαδή στις ως άνω συνεδριάσεις, που αφορούσαν 
σε θέματα στενών συγγενών τους, οπότε και μόνο το 
Συμβούλιο θα δεσμευόταν από την κρίση του ποινικού 
δικαστηρίου, αλλά απηλλάγησαν των ως άνω ποινικών 
κατηγοριών της παράβασης καθήκοντος και της απο¬ 
σιώπησης λόγου εξαίρεσης, ελλείψει δόλου, κατά την 
κρίση του ποινικού δικαστηρίου. Με δεδομένα αυτά το 
παρόν Συμβούλιο, εκτιμώντας τη βαρύτητα των ανωτέ¬ 
ρω πειθαρχικών παραπτωμάτων, τις συνθήκες τέλεσης 
τους και την αρχή της αναλογικότητας (άρθρο 25 παρ. 1 
του Συντάγματος) κρίνει ότι πρέπει να επιβληθεί στον εκ 
των πειθαρχικώς εγκαλουμένων Αθανάσιο Γλάρο, Επί¬ 
κουρο Καθηγητή του Τμήματος Κοινωνικής Θεολογίας 
του Ε.Κ.Π.Α., η πειθαρχική ποινή της προσωρινής παύσης 
τριών (3) μηνών. Η αυτή ποινή θα προσήκε να επιβλη¬ 
θεί και στην εκ των πειθαρχικώς εγκαλουμένων Ελένη 
Χριστινάκη, τέως Καθηγήτρια του Τμήματος Κοινωνικής 
Θεολογίας του Ε.Κ.Π.Α. Το Συμβούλιο, όμως, λαμβάνο- 
ντας υπόψη το γεγονός ότι, ένεκα της αποχωρήσεώς 
της από την υπηρεσία στις 31-8-2011, ήτοι μετά την 
άσκηση της πειθαρχικής αγωγής, λόγω συμπληρώσεως 
του 67ου έτους της ηλικίας της, δεν θα είναι λυσιτελής 


η επιβολή σ’ αυτήν της ως άνω ποινής, κρίνει ότι πρέπει 
να επιβληθεί σ’ αυτήν, ως εν προκειμένω προσήκουσα, 
η πειθαρχική ποινή του προστίμου ίσου με το μηνιαίο 
μισθό, που ελάμβανε κατά το χρόνο της εξόδου της 
από την υπηρεσία του Ε.Κ.Π.Α. 

Γ) Για την αναφερόμενη παραπάνω (σκέψη III, υπό 
στοιχείο Α) συνεδρίαση της Γ ενικής Συνέλευσης Ειδικής 
Σύνθεσης (Γ.Σ.Ε.Σ.) του Τμήματος Κοινωνικής Θεολογίας 
του Ε.Κ.Π.Α., που έλαβε χώρα στις 29-1-2008, με θέμα, 
μεταξύ άλλων, τη συγκρότηση εκλεκτορικού σώματος 
για την πλήρωση της προκηρυχθείσας θέσης Δ.Ε.Π. 
στη βαθμίδα του καθηγητή ή αναπληρωτή καθηγητή 
με γνωστικό αντικείμενο «Κανονικό Δίκαιο» του τομέα 
«Κανονικού Δικαίου και Βυζαντινής Θεολογίας από του 
Θ' αιώνος και Βιβλικών Σπουδών και Πολιτιστικού Βίου 
της Μεσογείου», θέση για την κατάληψη της οποίας είχε 
υποβάλει υποψηφιότητα η Ειρήνη Χριστινάκη, συντάχθη¬ 
καν δύο Πρακτικά. Τα πρακτικά αυτά, που φέρουν τον 
τίτλο «Πρακτικά 7ης Γ.Σ.Ε.Σ. του Τμήματος Κοινωνικής 
Θεολογίας της 29-1-2008», υπογράφονται από τον εκ 
των πειθαρχικώς εγκαλουμένων, Καθηγητή του Τμήμα- 
τος Κοινωνικής Θεολογίας του Ε.Κ.Π.Α., Κύριλλο Κατε- 
ρέλο, τότε Πρόεδρο του Τμήματος και τη Γραμματέα 
Β. Σκούρτη, εξ αυτών δε το μεν ένα αναφέρει ότι το 
εκλεκτορικό σώμα συγκροτήθηκε από τη Γ.Σ.Ε.Σ., το 
δε άλλο, το οποίο φέρει τη σημείωση ότι υπεγράφη 
από τον Πρόεδρο και τη Γραμματέα του Τμήματος στις 
14-4-2009, ότι το θέμα παραπέμφθηκε τελικά στη Γ ενι¬ 
κή Συνέλευση (Γ.Σ.) και συγκροτήθηκε το εκλεκτορικό 
σώμα από αυτήν. Ειδικότερα, στο δεύτερο πρακτικό, 
που υπεγράφη στις 14-4-2009, αναγράφεται ότι μετά 
από απορία που εκφράστηκε και αντίρρηση σχετικά 
με το αν η συγκρότηση του εκλεκτορικού σώματος για 
την πλήρωση της προκηρυχθείσας θέσης Δ.Ε.Π. στη 
βαθμίδα του καθηγητή ή αναπληρωτή καθηγητή με το 
ως άνω γνωστικό αντικείμενο, είναι αρμοδιότητα της 
Γ.Σ.Ε.Σ. ή της Γ.Σ., τα μέλη της Γ.Σ.Ε.Σ. αποφάσισαν να 
συζητηθεί το θέμα αυτό από τη Γ ενική Συνέλευση, ότι η 
Γραμματέας του Τμήματος διαφώνησε με την απόφαση 
της Γ.Σ.Ε.Σ., εκφράζοντας την άποψη ότι οι συγκροτήσεις 
εκλεκτορικών σωμάτων είναι αρμοδιότητα της Γ.Σ.Ε.Σ. 
και ότι κλήθηκαν και προσήλθαν στο σημείο αυτό στη 
Γενική Συνέλευση οι εκπρόσωποι των προπτυχιακών 
φοιτητών. Για τη σύνταξη του δεύτερου αυτού πρακτι¬ 
κού ασκήθηκε εκτός της πειθαρχικής και ποινική δίωξη 
κατά του Καθηγητή Κύριλλου Κατερέλου, για ψευδή 
βεβαίωση (άρθρο 242 Π.Κ.). Με τις προσκομισθείσες 
δικαστικές αποφάσεις έγινε δεκτό ότι το εκλεκτορικό 
σώμα για την πλήρωση της ως άνω θέσης με υποψήφια 
την Ειρήνη Χριστινάκη, αποτελούμενο από εσωτερικούς 
εκλέκτορες τους Ν. Γεωργοπούλου, Ε. Περσελή, Α. Βουρ- 
λή, Α. Νικολαΐδη, Κ. Κατερέλο, Γ. Φιλία και I. Φούντα και 
εξωτερικούς εκλέκτορες ως τακτικά μέλη τους Θ. Ζήση, 
Ν. Κουράκη, Α. Νανάκη και X. Οικονόμου και αναπλη¬ 
ρωματικά μέλη τους Σ. Περεντίτη, Α. Κεσελόπουλο, Δ. 
Καϊμάκη και Γ. Πουλή, συγκροτήθηκε κατά τη συνεδρία¬ 
ση της Γ.Σ.Ε.Σ. της 29-1-2008, η οποία, παρά την είσοδο 
προπτυχιακών φοιτητών, δεν άλλαξε το χαρακτήρα της 
σε Γ ενική Συνέλευση Γ ενικής Σύνθεσης (Γ.Σ.Γ.Σ.), ότι στη 
συνέχεια, την 1-2-2008, ορίστηκε η Τριμελής Εισηγητική 
Επιτροπή, αποτελούμενη από τους καθηγητές Κ. Κατε¬ 
ρέλο, Σ. Τρωϊάνο και θ. Ζήση, ότι λόγω λήψεως εκπαι¬ 
δευτικής αδείας του Ε. Περσελή και επειδή δεν υπήρχαν 

αναπληρωματικά μέλη στους εσωτερικούς εκλέκτορες 
συγκροτήθηκε την 5-3-2008 η 8η Γ.Σ.Ε.Σ. με θέμα, μεταξύ 
άλλων, τη μεταβολή (συγκρότηση) του εκλεκτορικού 
σώματος της Ειρήνης Χριστινάκη για την ως άνω θέση, 
ότι την ίδια ημερομηνία η τελευταία (Ειρήνη Χριστινάκη) 
με την 726/5-3-2008 αίτηση της ζήτησε την ανάκληση 
της απόφασης για τη συγκρότηση του εκλεκτορικού 
σώματος της 29-1-2008 λόγω πλημμελειών της, μεταξύ 
των οποίων αναφέρει και ότι λόγω της εισόδου, προ¬ 
πτυχιακών φοιτητών και της διχογνωμίας που δημιουρ- 
γήθηκε αν το εκλεκτορικό σώμα συγκροτήθηκε από 
Γ.Σ.Ε.Σ. ή Γ.Σ. θα πρέπει να γίνει εκ νέου συγκρότηση και 
έτσι, κατά τη συνεδρίαση της Γ.Σ.Ε.Σ. της 5-3-2008, ενώ 
για άλλους υποψήφιους αναπληρώθηκε ο κωλυόμενος 
Ε. Περσελής, για την Ειρήνη Χριστινάκη έγινε δεκτή 
η αίτηση ανάκλησής της, ανακλήθηκε η απόφαση της 
29-1-2008, έγινε εκ νέου συγκρότηση και στους εσωτε¬ 
ρικούς εκλέκτορες προστέθηκαν οι Ν. Νικολαίδης και Σ. 
Παπαλεξανδρόπουλος, που κατέστησαν καθηγητές εν 
τω μεταξύ, ως εξωτερικοί δε ήταν τακτικοί οι Θ. Ζήσης, 
X. Οικονόμου και Α. Νανάκης και αναπληρωματικοί οι 
Ν. Κουράκης, Σ. Περεντίτης και Δ. Καϊμάκης, αποφα- 
σίστηκε δε περαιτέρω ότι θα ίσχυε η ήδη ορισθείσα 
Τριμελής Επιτροπή, και ότι λόγω των προβλημάτων που 
προκλήθηκαν εκ των υστέρων σχετικά με την εκλογή 
της Ειρήνης Χριστινάκη στην ως άνω θέση ζητήθηκε από 
τον Π. Χριστινάκη (πατέρα της και πρώην Καθηγητή του 
Τμήματος Κοινωνικής Θεολογίας του Ε.Κ.Π.Α.) η συμπλή¬ 
ρωση των Πρακτικών της 29-1-2008, ο δε πειθαρχικούς 
εγκαλούμενος Κύριλλος Κατερέλος, Πρόεδρος τότε του 
Τμήματος Κοινωνικής Θεολογίας, καλοπίστως, κατά την 
κρίση του ποινικού δικαστηρίου, ενεργώντας και πει- 
σθείς από τις διαβεβαιώσεις του Π. Χριστινάκη ότι υπήρ¬ 
χε πρόβλημα σχετικά με το πρακτικό αυτό, που έπρεπε 
να συμπληρωθεί, υπέγραψε το δεύτερο πρακτικό με το 
ανωτέρω περιεχόμενο (το οποίο δεν συντάχθηκε από 
τη Γραμματέα αλλά από τρίτο πρόσωπο), θεωρώντας 
το συμπληρωματικό του πρώτου πρακτικού, για το λόγο 
δε αυτό έβαλε την πραγματική ημερομηνία σύνταξης 
του και έστειλε και τα δύο πρακτικά στο Υπουργείο 
Παιδείας. Περαιτέρω, όσον αφορά στο από 7-3-2008 
Πρακτικό του εκλεκτορικού σώματος για τον ορισμό 
τριμελούς επιτροπής για την κρίση της Ειρήνης Χριστι- 
νάκη, το ποινικό δικαστήριο (Αποφ. 9365/2013) δέχθηκε 
ότι δεν συντάχθηκε από τον πειθαρχικώς εγκαλούμενο 
(Κύριλλο Κατερέλο) ούτε από τη Γ ραμματέα αλλά από 
τρίτο πρόσωπο και ότι ο εγκαλούμενος όταν κλήθηκε 
στην οικία του Παναγιώτη Χριστινάκη για να υπογράψει 
όλα τα πρακτικά τα σχετικά με το διορισμό της Ειρήνης 
Χριστινάκη, το υπέγραψε και αυτό καλόπιστα, χωρίς 
να ελέγξει, λόγω της εμπιστοσύνης και της εκτίμησης 
που έτρεφε στο πρόσωπο του Π. Χριστινάκη, πεισθείς 
στις διαβεβαιώσεις του ότι όλα είναι εντάξει. Το ίδιο 
Δικαστήριο δέχθηκε, τέλος, ότι και στα δύο ως άνω 
πρακτικά (με ημερομηνίες από 14-4-2009 και από 7-3- 
2008) στα οποία βεβαιώνονταν ψευδή γεγονότα και δη 
ότι δήθεν η Γ.Σ.Ε. Σ. της 29-1-2008, λόγω της εισόδου 
προπτυχιακών φοιτητών έγινε Γ.Σ.Γ.Σ., καθώς και ότι 
στις 7-3-2008 έλαβε χώρα Γ.Σ.Ε.Σ. και εξέλεξε τριμελή 
επιτροπή για την εξέταση της υποψηφιότητας της Ει¬ 
ρήνης Χριστινάκη για την ως άνω θέση, η υπογραφή 


του εγκαλουμένου υφαρπάστηκε από τον Π. Χριστινάκη, 
ο οποίος και καταδικάστηκε για το αδίκημα αυτό, ενώ 
ο πειθαρχικώς εγκαλούμενος κηρύχθηκε αθώος των 
αποδοθεισών σ’ αυτόν κατηγοριών της ψευδούς βεβαι- 
ώσεως και της παράβασης καθήκοντος, ελλείψει δόλου. 
Κατόπιν αυτών το Συμβούλιο, μη δεσμευόμενο από τις 
ως άνω αποφάσεις του ποινικού δικαστηρίου, καθώς με 
αυτές δεν έγινε δεκτό ότι δεν έλαβαν χώρα τα ως άνω 
πραγματικά περιστατικά αλλ’ αντιθέτως, προκύπτει ότι 
έλαβαν χώρα, (βλ. και ανωτέρω σκέψη III, υπό στοιχείο 
Β), κρίνει ότι ο πειθαρχικώς εγκαλούμενος υπέπεσε στο 
πειθαρχικό παράπτωμα της μη συγγνωστής επιπόλαι- 
ης εκτέλεσης των καθηκόντων του (άρθρο 326 του ν. 
5343/1932), υπογράφοντας τα δύο ως άνω Πρακτικά, πει- 
σθείς από τις διαβεβαιώσεις του Παναγιώτη Χριστινάκη 
ότι «όλα είναι εντάξει», ενώ έπρεπε να ήταν ιδιαιτέρως 
προσεκτικός, τόσον εκ της θέσεώς του ως Προέδρου 
του Τμήματος Κοινωνικής Θεολογίας, όσον και εκ του 
γεγονότος ότι αμφότερα τα ως άνω πρακτικά, περί της 
ορθότητος των οποίων πείσθηκε από τις διαβεβαιώσεις 
του Π. Χριστινάκη, αφορούσαν στο θέμα της εκλογής 
της κόρης του τελευταίου, Ειρήνης Χριστινάκη, στην ως 
άνω θέση. Κατόπιν αυτών το Συμβούλιο, εκτιμώντας τη 
βαρύτητα του ανωτέρω πειθαρχικού παραπτώματος, τις 
συνθήκες τέλεσης του και την αρχή της αναλογικότητας 
(άρθρο 25 παρ. 1 του Συντάγματος) κρίνει ότι πρέπει 
να επιβληθεί στον εκ των πειθαρχικώς εγκαλουμένων 
Κύριλλο Κατερέλο, Καθηγητή του Τμήματος Κοινωνικής 
Θεολογίας του Ε.Κ.Π.Α., η πειθαρχική ποινή του προστί¬ 
μου ίσου με το μισθό του δέκα (10) ημερών. 

Για τους λόγους αυτούς: 

Αποφαίνεται 1) ότι ο πειθαρχικώς εγκαλούμενος Αθα¬ 
νάσιος Γλάρος, Επίκουρος Καθηγητής του Τμήματος 
Κοινωνικής Θεολογίας του Ε.Κ.Π.Α., πρέπει να απαλλαγεί 
για το αναφερόμενο στο σκεπτικό (σκέψη III, υπό στοι¬ 
χείο Α), πειθαρχικό παράπτωμα, 2) ότι οι πειθαρχικώς 
εγκαλούμενοι Αθανάσιος Γλάρος, Επίκουρος Καθηγητής 
του Τμήματος Κοινωνικής Θεολογίας, Ελένη Χριστινά- 
κη, τέως Καθηγήτρια του ιδίου Τμήματος και Κύριλλος 
Κατερέλος, Καθηγητής του ιδίου Τμήματος, υπέπεσαν 
τα αναφερόμενα στο σκεπτικό (σκέψη III, υπό στοιχεία 
Β και Γ) πειθαρχικά παραπτώματα και 

Επιβάλλει 1) στον εγκαλούμενο Αθανάσιο Γλάρο 
την πειθαρχική ποινή της προσωρινής παύσης τριών 
(3) μηνών, 2) στην εγκαλούμενη Ελένη Χριστινάκη την 
πειθαρχική ποινή του προστίμου, ίσου με ένα μηνιαίο 
μισθό, που λάμβανε κατά τον τελευταίο μήνα πριν τη 
λύση της υπηρεσιακής σχέσης της, ως μέλους του Δ.Ε.Π. 
του ανωτέρω Πανεπιστημίου και 3) στον εγκαλούμενο 
Κύριλλο Κατερέλο την πειθαρχική ποινή του προστίμου 
ίσου με το μισθό του δέκα (10) ημερών. 

Κρίθηκε και αποφασίστηκε στην Αθήνα, 16 Ιουνίου 
2014. 

Ο Πρόεδρος Ο Γραμματέας 

ΑΘ. ΡΑΝΤΟΣ ΙΩ. ΜΗΤΡΟΤΑΣΙΟΣ 

Και απαγγέλθηκε δημόσια σε αίθουσα συνεδριάσεων 
του Συμβουλίου της Επικράτειας στις 22 Σεπτεμβρίου 
2014. 

Η Πρόεδρος Ο Γ ραμματέας 

Ε. ΣΑΡΠ ΙΩ. ΜΗΤΡΟΤΑΣΙΟΣ 

